TMI ย้ำเป้ารายได้ปีนี้โต 20% ลุ้นปันผลไม่ต่ำกว่า 40%
TMI ย้ำเป้ารายได้ปีนี้โต 20% หลัง COD โรงไฟฟ้าครบ 5.4 เมกะวัตต์ พร้อมล้างขาดทุนสะสมหมดเกลี้ยงในไตรมาส 3/65 ลุ้นจ่ายปันผลไม่ต่ำกว่า 40% จากกำไรสุทธิ กางแผนธุรกิจปี 66 ลุยผุดโรงไฟฟ้าชีวภาพแห่งใหม่ เพิ่มกำลังการผลิต 100%
TMI ย้ำเป้ารายได้ปีนี้โต 20% หลัง COD โรงไฟฟ้าครบ 5.4 เมกะวัตต์ พร้อมล้างขาดทุนสะสมหมดเกลี้ยงใน Q3/65 ลุ้นจ่ายปันผลไม่ต่ำกว่า 40%
7 ธ.ค. 2565

นายธีระชัย ประสิทธิ์รัตนพร (คนที่ 3 จากขวา) ประธานเจ้าหน้าที่บริหารและกรรมการผู้จัดการใหญ่ บริษัท ธีระมงคล อุตสาหกรรม จำกัด (มหาชน) หรือ TMI ผู้ผลิต และจำหน่าย อุปกรณ์ควบคุมในระบบแสงสว่าง พร้อมด้วย ดร.สมภพ ศักดิ์พันธ์พนม (คนกลาง) ประธานกรรมการ และ นายสมศักดิ์ ศิริชัยนฤมิตร (คนที่ 2 จากขวา) ประธานเจ้าหน้าที่บริหาร บริษัท แอสเซท โปร แมเนจเม้นท์ จำกัด (APM) ในฐานะที่ปรึกษาทางการเงิน เข้าร่วมงานสัมมนา “Dinner Talk ผู้บริหารบริษัทจดทะเบียนพบนักลงทุนจังหวัดเชียงใหม่” นำเสนอข้อมูลโอกาสการเติบโตหลังเข้าระดมทุนแก่นักลงทุน โดยมีผู้ชมเข้าร่วมรับฟังเป็นจำนวนมาก ณ โรงแรมเชียงใหม่แกรนด์วิว ต.ช้างเผือก อ.เมืองเชียงใหม่ จ.เชียงใหม่ เมื่อเร็ว ๆ นี้
ด้านนายธีระชัย กล่าวว่า “ผลประกอบการปี 65 เติบโตตามเป้าที่วางไว้ 20% ในด้านของธุรกิจส่องสว่างนั้นได้ผลตอบรับที่ดีขึ้น เนื่องจากร้านอาหาร โรงแรมและการท่องเที่ยวได้เริ่มกลับมาฟื้นตัวหลังจากสถานการณ์การระบาดของไวรัสโควิด-19 ส่งผลให้ TMI มีผลการดำเนินธุรกิจและรายได้เติบโตสูงสูดในรอบ 10 ปีที่ผ่านมา
สำหรับไตรมาส 3/65  บริษัทฯสามารถล้างขาดทุนสะสมเป็นที่เรียบร้อยแล้ว โดยมีแนวโน้มที่จะเดินหน้าจ่ายปันผลไม่น้อยกว่า 40% ให้แก่นักลงทุน สำหรับธุรกิจโรงไฟฟ้าชีวภาพทั้ง 3  แห่ง ประกอบด้วย ชุมพร สมุทรสาคร และสุพรรณบุรี มีกำลังการผลิตไฟฟ้าชีวภาพทั้งหมดรวม 5.4 เมกะวัตต์ ทางบริษัทฯ ได้ COD ไฟฟ้าครบทั้ง 3 แห่งเป็นที่เรียบร้อยแล้ว
ทั้งนี้บริษัทฯ ได้วางแผนจัดหาพื้นที่สร้างโรงไฟฟ้าชีวภาพแห่งใหม่ภายในปี 66 เพื่อขยายกำลังการผลิตไฟฟ้าเพิ่มขึ้นอีก 100% อย่างไรก็ตาม หากรายได้จากโรงไฟฟ้าชีวภาพเป็นไปตามแผนที่วางไว้ คาดว่าจะส่งผลดีต่อผลประกอบการเป็นอย่างมาก”